
KATHLEEN O’REILLY

Drømmer



om det forbudte

MINISERIE: TRE SEXY BRØDRE


Kjære leser!

Jeg innrømmer det –jeg har en svakhet for barer. Det virker som om spesielle perioder av livet mitt defineres av spesielle barer, fordi jeg er et vanedyr, og ikke alle mine vaner er gode! Da jeg gikk på college, var det Dixie Chicken, dette strålende serveringsstedet som det aldri er blitt skapt maken til. Alle som har besøkt dette klapperslange-infiserte stedet, (og du tror sikkert jeg tøyser nå) vil være enige med meg her. I de fargerike årene etter college tilbrakte vi timevis på TGI Fridays, på de høye barkrakkene der vi snakket om mannfolk og drømmer (og iblant om mannfolkdrømmer).



Da jeg leste om to single karer i New York som startet en salatbar som alle de single damene strømmet til, måtte jeg le. Jeg kunne gjøre det bedre enn som så. Jeg ville skape en bar som var behagelig og stilfull, gi den en lang og glitrende historie, godt utstyrt med både flasker og menn. Det var forbausende lett. Redaktøren min ville ha tre brødre, og jeg visste at de måtte være irske (legg gjerne skylden på min oldefar, som sannsynligvis også var glad i å gå på bar). Gabe, Daniel og Sean, mine sexy O’Sullivan-brødre. De er mine helter. Jeg håper du vil falle for dem, slik jeg allerede har gjort.



Skål!

Kathleen




Tilegnet, med takk, til bartendere verden over.

Jeg skjønner ikke hva vi skulle ha gjort uten dere.


Første kapittel

Når sommeren brøt løs på Manhattan, ble solen mer brennende, dagene ble lumre, mennene ville ha ølet servert iskaldt, og kvinnene forventet avkjølte martinier. En slik stekende torsdagskveld mens solen gikk ned, kom en middelaldrende kvinne med blussende kinn og et unnskyldende smil bort til den lange mahognibaren.

Gabriel Cormac Silas O’Sullivan, eier, bartender og generelt lettlurt fjols av en bror, merket den velkjente følelsen av at dommedag var nær.

–Jeg tror det er et problem på dametoalettet, begynte kvinnen. –Døren har vært låst i minst ti minutter, og det kommer noen… lyder innenfra. Noen fra en kvinne og noen fra en mann. Det foregår et eller annet uanstendig der inne.

Tessa Hart, en ansatt som Gabe tidligere hadde regnet som lojal, snudde seg mot ham og prøvde å undertrykke latteren. –Det er din bror.

Å, ja, broren hans. Som snarere var marken i hans tequila, luftstrømmen i ølet, bunnfallet i vinen. For å si det på en hyggelig måte. –Jeg vil ikke gjøre krav på ham. Egentlig ikke, sa han. Det var tre O’Sullivan-brødre, men Gabe og Daniel var normale. Sean var ikke fullt så normal.

Tessa pekte anklagende på ham. –Du eier dette stedet. Gjør jobben din.

Og dermed ble han pisket til å utføre sin plikt som eier av Prime, den famøse Manhattan-baren som hadde vært i O’Sullivan-familiens eie i nesten åtti år. Tregulvet knirket når du gikk på det, men det var blankpolert. Tre mørke bardisker i mahogni dannet en U rundt rommet, og nederst gikk den en messingstang langsetter.

Bildene var dekket av fotografier. Noen kjente, noen mindre kjente. Bak hovedbaren hang bildene av de siste fire generasjoner O’Sullivans. En O’Sullivan hadde tappet øl til sittende presidenter, mafiabosser, Joe DiMaggio og Bob Dylan –og nå fungerte etablissementet åpenbart som elskovsrede for en Sean O’Sullivan.

Ting gikk nedoverbakke.

Gabe så seg om i baren og lurte på hvilken ungdommelig skjønnhet Sean hadde gått løs på denne gangen. Langsomt gikk det opp for ham hvem som manglet, og han smilte bredt. OK, kanskje Sean ikke var så verst. Men det skapte ikke ledig kapasitet på dametoalettet.

Han tok den gamle, smale trappen ned til de to dørene for herrer og damer, så banket han på døren til Damer med en hard knyttneve.

–Lukk opp. Det er politiet. Ifølge forskrift ti førtitre i NY City Code er det forbudt med usedelig omgang på offentlige steder.

Bak døren hørte han Seans stemme, preget av mer lidenskap enn Gabe ville tenke på. –Det var ikke noe offentlig sted her før du stakk nesa inn, betjent. Og det fins ikke noen regel ti førtitre. Jeg kan lovverket.

–Fornærmer du en av New Yorks beste?

–Nei, jeg fornærmer lillebroren min. Gå nå vekk og la din bror få sju… åh, akkurat sånn, elskling… la oss si femten minutter.

–Vi har betalende gjester som trenger å bruke toalettet.

Det ble stille, og så fortsatte stønningen.

Gabe lente seg mot døren. –Sa du til henne at du er advokat, Sean? For jeg skjønner ikke hvorfor damene fremdeles faller for den. Det er vel vanskelig for en mann i sanitærbransjen å tiltrekke seg damer av en viss klasse, men du greide da å bli gift. Kanskje fordi hun var gravid? Hvordan går det med Laura, forresten?

Gabe ventet, talte til tre… og hørte lave, opphissede stemmer. Men ikke opphissede nok. Hvem skulle trodd at en kvinne med så mye makt i helsevesenet kunne bli så desperat? Uansett, Gabe kunne synke enda dypere. –De ringte fra klinikken. Testresultatet var positivt, men med riktige medisiner og profesjonell pleie kan du leve et helt normalt liv.

Til slutt hørte han Seans stemme igjen, litt mindre stødig denne gangen. –Gå vekk. Og vis litt medlidenhet med en mann som snart skal ut på sin fjerde tjenestereise og ikke får se en kvinne igjen på de neste… aaaahh… ni månedene.

Hvordan noen kvinne –og særlig en helseinspektør for New York City –kunne tro at hans bror var soldat, var umulig å begripe. Men det begripelige, Sean og kvinner hang uansett aldri sammen. Gabe hamret på døren.

Sean ropte tilbake. –Du plager den stakkars kvinnen, Gabe. Vis deg som en gentleman og gå.

Gabe ristet på hodet. –OK, men jeg skal huske deg for dette.

–Kan du ikke bekymre deg for Tessa i stedet for meg?

Så typisk Sean å prøve å lede oppmerksomheten bort fra det som foregikk. Men dessverre lot Gabe seg avlede, for Tessa hadde nok av andre problemer å ta seg av, og det ville være for kjipt hvis noe annet kom og bet henne i rumpa.

–Hva med Tessa? spurte han.

–Ansatte som ikke kommer til Dr Phil? Hm, hm…

–Hva med Tessa? gjentok Gabe og vurderte seriøst å slå inn døren. Men han hadde kjøpt ny dør for bare tre måneder siden, og dører var ikke billige, særlig ikke de som var over to meter høye og laget etter mål.

–Gi meg seks minutter til, så skal jeg fortelle deg alt, for hun har tydeligvis hemmeligheter for deg…

Med et oppgitt sukk hengte Gabe opp et «I ustand»-skilt på dametoalettet og gikk opp igjen. Torsdag kveld var ikke så kaotisk som helgene, men når Yankees var på TV, strømmet folk på for å få øl og veddemål. Etter de fornøyde ansiktene å dømme, var det Yankees som ledet.

To minutter senere dukket Sean opp fra trappen med en høy brunette med lærerinnebriller. Sean løftet hånden hennes til leppene som en annen sir Lancelot. Herregud.

–Det betyr kanskje at vi besto inspeksjonen? spurte Gabe så uttrykksløst han kunne. Helseinspektøren ga ham et svimmelt smil. –Med flagget til topps. Flagget. Til. Topps, mumlet hun, og Sean strålte. Pokker heller. Iblant ville Gabe helst skyte broren sin, men Sean hadde forbindelser overalt, og baren hadde aldri fått bemerkninger fra helsetilsynet. OK, Gabe skulle tilgi ham. Akkurat nå var han uansett mer opptatt av Tessa.

Han sendte henne et raskt, undersøkende blikk. Alt så normalt ut. Hun mikset drinker med sin vanlige Hollywood-stil, kastet glass i luften, til de mannlige kundenes fornøyelse. Men mens hun tok imot en ordre, la Gabe merke til at hun dro i en hårlokk som falt ned i ansiktet hennes.

Tessa tiltrakk seg trøbbel, men det spilte ingen rolle for Gabe. Når hans ansatte trengte ham, var han der. Særlig for Tessa.

*

Tessa kjente igjen en superdårlig idé når hun hørte den, og dette var avgjort en slik. Hun sendte Gabe sitt slem-pike-blikk som hun hadde øvd på i speilet i alle år. All øvelsen betydde ikke at hun var flink til det, men hun måtte fortsette å prøve.

–Jeg flytter ikke sammen med deg. Du er sjefen min, blant annet. Og ikke tro du kan se på meg med de blå øynene og få meg til å si ja, for jeg holder på å lære meg å si nei til menn. Nei. N-E-I. Non. Nyet. Nein. Jeg kan si det på navajo-språket. Dooda. Ser du, jeg kan si nei.

For sikkerhets skyld tente hun en flamme over Jägerbomb Shooter-drinken hun var i ferd med å lage.

Gabe helte en bøtte is opp i isskuffen så bicepsene svulmet av anstrengelse. Verdens mest perfekte bartender. Forståelsesfull, omtenksom og sexy som bare juling.

–Det er ikke sånn, Tessa, sa han og så på henne med de blå øynene. Fire kvinner sukket mens de så på at han jobbet.

Tessa tappet en fatøl og sendte den nedover til kunden som ventet. Innerst inne visste hun at Gabe mente det godt. Gabriel O’Sullivan var mer enn bare en tilfeldig bartender. Han hadde reddet henne ved å gi henne jobb da hun dukket opp på Manhattan etter en bitter avslutning på et forhold –for alle vet jo at det smarteste å gjøre når du har satt igjen alt ditt jordiske gods i Florida hos eksen din, er å flytte til superdyre New York med bare gymnasvitnemålet og en omfattende kunnskap om tropiske drinker.

Gabe hadde ikke ledd av henne, og derfor var hun ham evig lojal. Men det betydde ikke at hun ville flytte sammen med ham. Der var hun standhaftig. Nokså. Dessverre hadde hun bare fem dager på seg til å finne leilighet.

–Du trenger et sted å bo, fortsatte han som om han ikke hørte henne. –Jeg har et ledig soverom. Det er den perfekte løsningen.

–Jeg leter etter et sted å bo, svarte en bleket blondine med for mye eyeliner.

–Ville du ha en drink? spurte Tessa og absorberte de hatefulle vibrasjonene. Blondinen ville komme over det, ikke minst fordi en dresskledd mann bak henne studerte rumpa hennes. Tessa vendte seg mot Gabe igjen. –Har ikke du en bar å servere i? Se på stakkars Cain, han er helt… Tessa sjekket baren bak, la merke til at Sean hadde kastet jakken og slipset, og jobbet sammen med Cain. En gang i livet ville hun få rett. Bare en gang. Var det for mye å be om?

Fire tørste Con Ed-ansatte stilte seg opp ved baren, og hun mikset fire mojitos, og knuste myntebladene med litt mer kraft enn nødvendig.

–Jeg hjelper deg her en stund, forklarte han akkurat da servitøren, Lindy, kom med en hel bunke bestillinger på drinker.

–Meyer’s, ropte Gabe.

–Følg med, svarte Tessa og kastet flasken til ham. Gabe tok imot den bakpå ryggen, så helte han rom i glasset, og før du visste ordet av det hadde han blandet en nydelig mai tai.

Tessa var ikke den som lot seg overstråle, og kastet shotglassene i luften så de spant rundt fire ganger. Con Ed-typene klappet. Tessa smilte megetsigende til Gabe. Ja, hun var dyktig. En mirakuløs miksolog. En mirakuløs miksolog som snart var hjemløs.

Litt av et mirakel.

Hvis hun ikke gikk med på Gabes forslag.

Han merket at hun hadde et svakt øyeblikk, og sendte henne et smil som kunne knuse hjerter. –Du må bo et sted, Tessa. Du kan ikke bo på gaten.

Ja da, bare få henne til å høres ut som en bag-lady. Tessa skjøv håret bort fra ansiktet og så på ham med et verdig blikk.

–Hvis jeg var en kattunge eller en herreløs hund ute i regnet, så ville du ta meg inn. Du er så bløt. Jeg kjenner deg, Gabriel O’Sullivan.

–Du er ingen herreløs hund.

–Takk for komplimenten.

–Kom igjen, Tess. Det er fornuftig.

Hun trengte ikke denne samtalen akkurat nå, men hvis han ville ha alle grunnene til at hun ikke kunne flytte inn hos ham, kunne hun ta dem en om gangen. Og begynne med det innlysende.

–Du er mann.

Han himlet ikke med øynene, men det var like før. –Ja.

Gabe gjorde ikke noe vesen av sine fysiske attributter. Men det var det som gjorde ham uimotståelig. Mørkebrunt hår som krøllet seg i nakken, blå øyne med smilerynker, ikke for høy, ikke for lav, ikke for kraftig, ikke for tynn, og med en fyldig munn som alltid smilte. Han kalte seg gjennomsnittlig –og i forhold til Seans dyriske tiltrekningskraft var han vel det –men kvinnene kastet seg over ham. Jo da, han visste hvordan hunkjønn reagerte på ham.

Tessa så skeptisk på ham. –Jeg er kvinne.

Han ga Lindy tre cosmopolitans uten den minste anstrengelse. –Sant nok.

–Vi kan ikke bo sammen i herlig, platonisk harmoni. Det er umulig, sa Tessa. Hun hadde delt hus med et fargerikt menasjeri av jenter. Og en uanselig fyr kunne hun kanskje vurdert å dele bolig med, men Gabe? Nei. Det var å invitere problemene på en godnattdrink.

Sean passerte foran henne og inntok plassen nær en nydelig antrukket brunette.

–Jeg trodde du jobbet, sa Gabe.

–Jeg gjorde deg en tjeneste, men jeg fikk det telefonnummeret jeg ville ha, og nå jobber jeg ikke lenger. Nå bare henger jeg rundt med familie og venner og hører på denne fascinerende samtalen om menneskets libido. En mann og en kvinne som bor sammen, det er en stor feiltakelse.

Gabe ristet en vodka martini. –Med Tessa? Jeg bekymrer meg ikke.

Tessa hostet. –Jeg skjønner ikke hvordan jeg holder ut her.

Gabe flirte til henne, og et øyeblikk så hun likheten mellom Gabe og Sean. Sean var bredere, mer kjøttfull, bannet som en sjømann, nesen hans var brukket i to barslagsmål på den tiden hun hadde kjent ham, men likevel var han alltid ulastelig antrukket i dress og slips.

–Du holder ut med oss fordi vi liker deg, og du er den raskeste mojitomakeren på den nordlige halvkule, sa Gabe. –Sean, fortell henne at hun bør flytte inn hos meg.

Sean hvilte hodet i håndflaten. –Hvorfor skal jeg gi mitt bidrag til det som vil ta fra oss vår beste skaper av frosne drinker og vår beste sjefsvikar når Tony ikke dukker opp? Ser jeg ut som en idiot? Å, nei da, Gabe. Dette handler om meg. Jeg liker Tess. Jeg vil at hun skal fortsette å jobbe i dette etablissementet så jeg kan flørte med de kvinnelige gjestene mens hun jobber ræva av seg, enda så lekker den er. Hvis hun flytter inn hos deg, havner dere i klørne på hverandre. Grafser, fomler… Sean illustrerte sitt poeng med håndbevegelser. –Det vedder jeg mye på.

Tessa unnlot å se på Gabe. –Jeg burde anmelde dere begge to. Mannssjåvinistiske pervogriser.

–Kom igjen, Tess, insisterte Gabe. –Du vet det er den perfekte løsning. Den er bare midlertidig.

–Midlertidig glemme å ha sex, la Sean til. –Med Tessa Trueheart som romkamerat kan du si farvel til det. Enda en grunn til at det er en dårlig idé.

Sean hadde bare delvis rett, og Tessa tok ham i skole. –Jeg ville aldri blande meg inn i hva bofellene mine gjør. Hailey –som jeg delte leilighet med før Janice –hadde tre kjærester, og ingen av dem visste om hverandre. Jeg visste det, og jeg hatet det. Så mye lyving. Hun geipet. –Blæh.

Sean så skarpt på henne. –Så du kommer hjem, og Gabe er i full gang med en ung skapning på sofaen. Hva gjør du?

–Hva er klokken? spurte Tessa og skjenket en Jack Daniels til en Wall Street-type med snille øyne.

–Spiller det noen rolle? spurte Gabe.

–Det er viktig. Hvis det er lyst ennå, og det er i min lesetid, så bryr jeg meg ikke om hvem som gjør hva i stuen min. Jeg må studere, ellers får jeg ikke tatt eksamen.

–Du er kald.

–Du har ikke bodd sammen med så mange som jeg har. Du må ha regler, ellers blir du sprø. Dere bor alene. En dag, snart, skal jeg bo alene.

Tessa dukket og så for seg at hun gikk opp de majestetiske steintrappene til leilighetskomplekset hun drømte om, vinket til dørvakten Rodney før hun gikk inn i den gamle, maleriske heisen som skalv når den passerte tredje etasje. Når hun var vel oppe, skulle hun åpne døren til sitt ensomme paradis, der hun kunne sette på Cher-CD-ene sine og la seg falle ned i en dypblå chintztrukket stol. En diger stripete katt skulle hoppe opp på fanget hennes og krølle seg sammen i ettermiddagssolen mens den malte som en kvern.

Det var mange fordeler med å bo alene. De fleste tok det som en selvfølge. Tessa hadde alltid følt at noen pustet henne i nakken og drakk opp den siste melkeskvetten, og hun hadde et sug etter å bo for seg selv. Og i Hudson Towers ville hun ikke bare få den leiligheten hun ville ha, men hun ville ha råd til å leie den helt alene. Kanskje ikke akkurat nå, men ganske snart. Sparekontoen hennes vokste stadig, og når hun hadde tatt eksamen i økonomiske fag –det var omtrent førtiseks undervisningstimer igjen –var hun klar.

Gabe dro fram en flaske Grey Goose og skjenket en shot. –Akkurat nå trenger du en å dele leilighet med, og jeg synes du skal slå deg til hos meg til du finner noen som ikke svikter deg igjen.

Hun ristet på hodet. –Må du absolutt redde alle kvinner du møter?

–Ja, det må han, svarte Sean og stakk en selleristang i munnen.

–Tenk i alle fall på det, sa Gabe. –Og hvis du vurderer å overnatte på lageret til du finner et sted å bo, så glem det. Det er ulovlig.

–I hvilken stat?

–I min stat. Min bar. Min stat. Mine regler.

Tessa kastet en limebåt på ham. Men det var ikke mye å diskutere. Hun hadde fem dager på seg før hun måtte flytte, og hadde ikke noe særlig til valg.

*

Gabe laget drinker hele natten, en million cosmopolitans til en million kvinner som alle var på jakt etter drømmeprinsen eller drømmedusten, og til en million enslige menn som vaket rundt dem. Jo da, det var et hardt liv. Det var faktisk det eneste livet han hadde drømt om. Gabes oldefar hadde gjort det rette.

Da O’Sullivans var en smuglerkneipe i 1929, hadde oldefaren falt død om, femtitre år gammel. Overraskende nok hadde hans kone tatt over, og drevet stedet til det var lovlig å servere alkohol i New York igjen.

Årene hadde gått, og flere generasjoner O’Sullivans hadde jobbet i den gamle baren. Hver generasjon som tok over, viet livet sitt til å holde stedet gående. Under annen verdenskrig hadde Gabes bestemor delt baren i to ulike eiendommer, beholdt den ene og solgt den andre, som hadde vært en bodega inntil for noen måneder siden. Gabes far, Thomas O’Sullivan, hadde gått ut av familiebedriften og blitt avismann, til han døde av et hjerteinfarkt femtiseks år gammel.

Gabe hadde arvet oldefarens drøm, en drøm som hadde gått videre til bestefaren, til onkelen og nå til Gabe. Som gutt hadde han jobbet ulovlig i baren, noe som gjorde det ekstra spennende. Han elsket å høre folk prate, elsket å møte nye mennesker, og elsket i det hele tatt baren. Hvor ellers kunne en guttunge bli fotografert sammen med New York Yankees? Bare i O’Sullivans.

Etter at onkelen døde, hadde Gabe hatt fire jobber for å betale tilbake restskatten på bedriften for å holde åpent, og selv da trengte han økonomisk hjelp fra brødrene. Men ting hadde ordnet seg, og voilá, her var han. Han hadde fornyet interiøret, endret navnet fra O’Sullivans til Prime, og nå mikset han shot-drinker mens sju beundrende kvinner sto i kø for å betale for en drink, gi ham tjue til i tips, og skrive ned telefonnummeret sitt på en serviett. Og neste steg i Gabe O’Sullivans imperium? Å utvide baren inn til naboeiendommen.

Tatt i betraktning den medisinske historien til familiens menn, tenkte Gabe at han ikke hadde noe tid å miste.

Han blunket til et spesielt nydelig eksemplar med kullsvart hår og honningfargede øyne som var fullt av løfter. Jasmine, tenkte han og satte et glass rødvin foran henne. –Du tar deg nydelig ut i kveld. Hvorfor står det ikke fem karer i kø for å kjøpe en drink til deg? Det var ikke verdens mest oppfinnsomme replikk, men han hadde ikke planer om å sjekke henne opp, han ville bare at hun skulle trives i baren.

Tessa gikk forbi bak ham og dasket ham på enden mens han strakte seg etter et rent glass. –Ikke bry deg om henne. Hun er vilt forelsket, men jeg sier bare nei til henne.

Tessa mumlet noe han ikke hørte, antagelig en fornærmelse, og jobbet videre på den andre siden.

Etter hvert gikk Jasmine videre, og ble erstattet av Cosmopolitan-Amy, Banan-daiquiri-Lauren, Kamikaze-Rachel, Cosmopolitan-Vicky og en kort stund, Wild Turkey-Todd. Timene fløy, som de alltid gjorde på en travel kveld, og Gabe ble ikke svett engang.

Det var noen avbrytelser, som vanlig. To falske legitimasjoner, en mannlig gjest som mente at Lindy burde ha en dypere utringning, og et par Red Sox-fans som ikke skjønte at når de var i Yankee-området, burde de enten holde kjeft eller bli dynket i øl. Aldri kjedelig.

Omsider ble det midnatt, og litt mindre kaotisk. I øyekroken la Gabe merke til at Cain ga Seth en tjuedollarseddel, og det betydde bare én ting. Det var et nytt veddemål på gang i underetasjen.

Gabe gikk ned trappen til kjelleren. Jo da, et hvitt papir var stiftet opp med et rutemønster av tall og bokstaver. Ingenting som tilsa hva det handlet om. For noen amatører.

Mens han nøt freden, begynte Gabe å knuse ølkasser, og snart var Cain også kommet ned og laget en ny kolonne på rutemønsteret. Cain var taus og tettbygd, en brannmann som jobbet i baren i helgene for å overleve. Du skulle tro at de betalte folk bedre for å risikere livet sitt ved å løpe inn i brennende bygninger, men nei da. Gabe hadde ikke noe imot det. Han bedømte folk etter hvor raske de var til å blande en martini, og Cain var nesten like god som Tessa.

–Hva vedder dere om? spurte Gabe.

–Det vil du ikke vite, sa Cain og satte en ladning med glass i oppvaskmaskinen.

–Jo da.

–Det var Seans idé.

Det var ikke oppmuntrende. –Hva da?

–Hvor lenge du og Tessa holder ut.

–Med å dele leilighet?

–Før dere har sex.

Gabe følte det som et slag i hodet. –Nå tøyser du, ikke sant?

Cain så på ham. –Nei. Vil du vedde?

Gabe svelget. Det fantes kvinner han hadde sex med, og kvinner han ikke hadde sex med. I hodet sitt hadde Gabe for lengst hyllet Tessas kropp inn i et slør og skjøvet alle påtrengende hete tanker langt unna. Hun hadde kommet til New York med ferske sår etter sitt siste forhold. Du skulle tro at hun hadde kommet til hektene etter fire år –men da tok du feil. Tessa var ikke som andre kvinner. Hun hadde sine egne mål, sitt eget merkelige fokus i livet, og menn inngikk ikke i det. Derfor var hun den eneste kvinnen han kunne vurdert som bofelle, på grunn av det sløret. Når du bodde sammen med Mor Teresa, var det ikke vanskelig å holde ting platonisk.

Men nå var klokken over tolv, og Gabe hadde tatt imot fire truser, sytten telefonnumre og diverse seksuelle forslag, og han var litt giret.

Det var sånt som skjedde utpå natten. Ingen stor sak.

Mentalt kledde Gabe sløret på Tessa igjen, beordret reisningen sin å legge seg ned, så klistret han på seg et nonchalant smil.

–Dere sa vel ikke noe til Tessa?

–Du kødder, ikke sant? Hun er med og vedder.

Herregud. Sløret ble langsomt trukket av, men Gabe beholdt smilet på. –Stakkars jente. Jeg må si det til henne på en pen måte. Hvor lenge trodde hun det ville ta?

–Til det snør i helvete. Siste innlegg, her. Cain pekte på tavlen og viste ham hvor det sto TDSIH med svart blekk.

–Sa hun det?

–Ikke med så diskrete ord. Vil du vedde? Det er nesten tre tusen i potten.

Gabe fortsatte å knuse kartonger, full av undertrykt energi. –Jeg vil ikke oppmuntre til slike spill i baren min.

–Hva med Super Bowl, March Madness, og siste måneds veddemål om hvilken kunde som mest sannsynlig ville få forstørret brystene?

Den feilvurderingen hadde kostet Gabe tusen dollar. –Hold kjeften, Cain.

–Jeg må gå opp. Lindy kan ikke betjene baren alene.

–Er Tessa gått? Jeg ville snakke med henne før hun gikk hjem.

Cain trakk på skuldrene. –Vakten hennes er over. Hun gikk. Hvis du løper, tar du henne kanskje igjen før hun tar T-banen.

Gabe bet i seg en ed og forsvant ut i de mørke gatene. Luften ute var kjølig og frisk, og det føltes herlig etter så mange timer innestengt i baren. Han begynte å løpe bare fordi han trengte å røre seg.

Stasjonen lå rundt hjørnet og to trapper ned. En gruppe natteranglere sto der og prøvde å finne veien tilbake til Jersey. En halvgod saksofonspiller dro en slags blues. Noen ungdommer var på vei hjem. En gruppe utenlandske turister tok bilder. Og der sto Tessa, alene, og ventet på toget.

–Hvorfor gjør du alltid det der? Du vet at en av oss skal følge deg ned hit.

–Jeg har ikke trengt følge i mørket siden Giuliani var borgermester, Gabe. Og dessuten har jeg pepperspray. Det er ingen som tuller med meg.

–Likevel.

–Hva gjør du egentlig her? spurte hun tålmodig. Han lot blikket gli over henne på leting etter en svakhet, men fant ingenting.

Ikke det at hun var hard. Å nei, Tessa var myk og smilende, men hun holdt en armlengdes avstand.

Det var likevel noe merkelig sårbart over det brune håret og de skarpe kinnbeina. Som et halvferdig maleri eller en halvbygget bro.

Et pågående arbeid. Det var også Tessa.

De sommergrønne øynene så trette ut, men hun vippet opp og ned på joggeskoene sine, fortsatt full av energi, på vei hjem til en leilighet hun ikke hadde lenger om fem dager.

–Jeg ville få klarlagt detaljene før du dro hjem. Jeg har fått Danny til å vikariere for meg på mandag, så vi er klare, sa han. Egentlig hadde han kommet for å se om hun var ute av balanse på grunn av veddemålet, men slik så det ikke ut.

–Du vet at dette bare er midlertidig.

–Det gjelder så lenge du trenger det. Jeg bruker ikke rommet likevel. Jeg kan sette alt på lager i morgen.

–Bare ikke rør noe. Jeg trenger ikke mye plass. Dette er kortvarig. Det handler bare om utdanning for meg, Gabe. Jeg har satt opp noen lapper rundt på skoleområdet, så det dukker sikkert opp noe snart, så du kan bli kvitt meg. Maks tre uker.

–Det går fint om du blir lenger. Det vet du.

–Ja da, og du er søt, men jeg må ta vare på meg selv.

–Jeg er ikke søt, vet du.

–Skal du ha meg til å gjøre hele flyttejobben selv, du usøtede mann?

Gabe stakk hendene i lommene. –Hvor mye møbler har du?

–En seng, et nattbord og noen bøker, sa hun med et søtt smil.

–Det tar det sju minutter å sette i bilen. Jeg låner varebilen til Cain og er der klokken ti.

Toget kom til syne i tunnelen, og hun stilte seg på tå og plantet et vennlig kyss på kinnet hans. –Du er virkelig søt.

–Jeg er ikke søt.

Tessa pekte bortover perrongen. –Se, der er det noen som går løs på den gamle damen!

Gabe løp av sted, men Tessas latter stoppet ham.

–Lurte deg!

Han gikk tilbake og dasket henne på armen. –Jeg hadde tenkt å vaske før du kom, men nå gidder jeg ikke.

Dørene på vognene gled opp, og hun vinket før hun smatt inn.

Gabe brydde seg ikke med å vinke tilbake. Søt, ikke pokker.

